**Πολιτισμός και Ιστορία:** «Εκπαιδευτική Επίσκεψη μαθητών Β3 του 3ου Γυμνασίου, σε έκθεση Κεραμικής, περιόδου πρωτοβυζαντινών και μεταβυζαντινών χρόνων».

Στα πλαίσια εναλλακτικών τρόπων μάθησης και της διαθεματικής προσέγγισης της γνώσης , με πρωτοβουλία των μαθητών, πραγματοποιήθηκε την Παρασκευή 9/11/2012 , Εκπαιδευτική Επίσκεψη μαθητών Β3 του 3ου Γυμνασίου στην έκθεση κεραμικής στο Κουρσούμ Τζαμί με θέμα : «Από τα λυχνάρια στους μαστραπάδες». Αφορούσε εκθέματα των Βυζαντινών και Μεταβυζαντινών χρόνων της περιοχής του νομού Τρικάλων.

Οι μαθητές γνωρίζοντας ότι τα μουσεία αποτελούν πολύτιμη πηγή ιστορικής, επιστημονικής και αισθητικής γνώσης, είχαν την ευκαιρία στα πλαίσια του μαθήματος της ιστορίας να έρθουν σε επαφή με το Βυζαντινό πολιτισμό, τον πολιτισμό του Ισλάμ , την τοπική ιστορία, την τέχνη και τη θρησκεία.

Η άρτια και παραστατική ξενάγηση από τον αρχαιολόγο στο χώρο της έκθεσης καθώς και το ιδιαίτερο ενδιαφέρον των μαθητών αποτυπώνεται σε κάποια δείγματα των εντυπώσεών τους.

**Ντούβλης Στέφανος**: «έχοντας υπόψη την βυζαντινή αρχιτεκτονική , την επίδρασή της και τους τύπους ναών, μου έκανε ιδιαίτερη εντύπωση η αρχιτεκτονική του τεμένους, ο τεράστιος τρούλος, η ακουστική , δείγματα διακόσμησης,’’ το μιχράμπ ‘’ ,’’το ισλαμικό τόξο’’…».

**Μπουσιόπουλος Δημήτρης :** «κέντρισε το ενδιαφέρον μου ,η τεχνική των οπών, με τα αγγεία για την ακουστική του ναού και ο φυσικός φωτισμός. … η εσωτερική διαρρύθμιση».

**Μπρουζούκης Βασίλης :** «δεν μπορούσα να φανταστώ ότι οι άνθρωποι τόσα χρόνια πριν θα δημιουργούσαν τόσο εντυπωσιακά αγγεία και θα είχαν τεχνικές όπως η εφυάλωση για τη βελτίωση της ποιότητας και της αισθητικής».

**Μπλόκος Άγγελος :** «με ενδιέφεραν οι πληροφορίες για τη χρήση ευρημάτων όπως πυθάρια, αμφορείς , αμφορίσκους, το σπαθίον.. αντικείμενα καθημερινής χρήσης και μου έκανε εντύπωση η διακόσμησή τους. …. άλλη θεματική ενότητα αναφερόταν στην εισαγωγή από τη Γαλλία και την καλλιέργεια καπνού».

**Μπριάζη Κατερίνα :** «ιδιαίτερο ενδιαφέρον είχαν ευρήματα που συνδέονται με πρόσφατες ανασκαφές και μαρτυρούν την ύπαρξη πέντε φούρνων κατασκευής οικοδομικών υλικών όπως πλάκες δαπέδου, πλακάκια, κεραμίδια. …κανατάκια σε σχήμα πουλιού της μεταβυζαντινής τέχνης. ….εντοπίστηκαν δύο κατεστραμμένοι βυζαντινοί ναοί καθώς και πλάκες των δαπέδων τους με σφραγίδες σταυρού. …δείγματα λαϊκής τέχνης μας πληροφορούν για την τέχνη της υφαντικής και τη χρήση αργαλειών.

**Πολύζου Αθηνά:** «με προβλημάτισε η ύπαρξη ευρήματος, πιάτου, που απεικονίζονταν ήρωας της επανάστασης, ο Ρήγας Φεραίος και πιθανόν έχει σχέση με την ένωση της Θεσσαλίας με την Ελλάδα . … η αναγραφή του ονόματος με Λατινικούς χαρακτήρες με έκανε να αναλογιστώ για την εποχή , την διαχρονική πορεία και το ρόλο του εμπορίου στην ιστορία».

**Πελτέκη Βασιλική** : «…ανασκαφικές έρευνες στην ευρύτερη περιοχή των Τρικάλων έφεραν στο φως παλαιοχριστιανικές βασιλικές , καθώς και νεκροταφεία και … πλούσια περισυλλογή νομισμάτων, κεραμικής και μικροτεχνίας, ευρήματα που μπορούν να χρονολογηθούν κατά τη Βυζαντινή και μεταβυζαντινή περίοδο».

**Παπαγόρα Λυδία:** « κάθε έκθεμα είχε κάτι το ξεχωριστό να μου πει , σε σχέση με την αισθητική, την τέχνη , την ιστορία. Εμένα όμως με εντυπωσίασε το λυχνάρι τόσο για την ομορφιά του , όσο και την ιστορία του και με ώθησε να ερευνήσω για αυτό και να ακολουθήσω την πορεία του και τη χρήση του μέσα στο χρόνο από την αρχαιότητα μέχρι τις μεταγενέστερες εποχές».

**Νταιλιάνη Θεανώ :** «συνήθως οι μαθητές δε δίνουμε μεγάλη σημασία σε τέτοιου είδους επισκέψεις καθώς τις θεωρούμε βαρετές ή παλαιομοδίτικες. Αυτή τη φορά όμως η επίσκεψή μας και η ενημέρωση από τον αρχαιολόγο μας έκανε να αλλάξουμε γνώμη και να συνειδητοποιήσουμε τη σημασία των εκθεμάτων και του μνημείου. ….μπορεί τα ευρήματα να μην ήταν τόσο μεγάλα και εντυπωσιακά αλλά μας έκαναν να νιώσουμε υπερηφάνεια που βρέθηκαν στην πόλη μας και συνδέονται με την ιστορία και τους ανθρώπους της» .

Η επίσκεψη των μαθητών και οι εργασίες τους εκπονήθηκαν στα πλαίσια του μαθήματος της ιστορίας της Β’ Γυμνασίου, από τη διδάσκουσα καθηγήτρια: Μπέργιου Βαίτσα.

Εφόσον κριθούν αξιόλογες και χρήσιμες θα αξιοποιηθούν στα πλαίσια προγραμμάτων ιστορικών-πολιτιστικών που διεξάγει το σχολείο .